5.

víta skutočnosť, že nová zmluva zvýši schopnosť inštitúcií EÚ plniť úlohy efektívnejšie, najmä preto, že: a) počet oblastí, v ktorých vlády na schôdzach v Rade rozhodujú kvalifikovanou väčšinou namiesto jednomyseľného rozhodovania, sa podstatne zvýši, čím EÚ dvadsiatich siedmich členských štátov bude môcť fungovať vo väčšom počte oblastí bez toho, aby ju blokovali vetá; b) nový systém hlasovania tzv. dvojitou väčšinou napomôže rozhodovaniu v Rade; c) Európska rada sa stane skutočnou inštitúciou EÚ a jej predsedníctvo meniace sa v šesťmesačných intervaloch nahradí funkcia predsedu, ktorého budú voliť jej členovia na obdobie dva a pol roka, čo umožní väčšiu súdržnosť v prípravách a priebehu jej činnosti; d) počet členov Komisie sa zníži do roku 2014 na dve tretiny celkového počtu členských štátov, čo Komisii uľahčí jej činnosť a dokonca bude vďaka tomu jasnejšie, že členovia Komisie zastupujú európske záujmy, a nie záujmy svojich vlastných krajín, a zároveň bude rotačný system aj naďalej zárukou spravodlivého rozdelenia účasti všetkých členských štátov; e) výrazne sa zvýši viditeľnosť EÚ a posilní sa jej schopnosť ako globálneho aktéra: — vysoký predstaviteľ EÚ pre zahraničnú politiku a člen Komisie pre zahraničné vzťahy – dve funkcie, ktoré spôsobujú duplicitu a zmätok – sa spoja do jednej funkcie podpredsedu Komisie/vysokého predstaviteľa pre zahraničné veci a bezpečnostnú politiku, ktorý bude predsedať Rade pre zahraničné veci a bude sa môcť vyjadrovať v mene EÚ k otázkam, ku ktorým EÚ zaujíma spoločné stanovisko, čím sa zabezpečí lepšia súdržnosť vonkajšej činnosti EÚ; — bude existovať jediná služba pre vonkajšiu činnosť zložená z úradníkov Komisie a Rady, ako aj zamestnancov národných diplomatických služieb, ktorú bude môcť Rada zriadiť len so súhlasom Komisie a po konzultácii s Európskym parlamentom; na čele tejto služby pre vonkajšiu činnosť bude podpredseda Komisie/vysoký predstaviteľ, mala by byť pripojená ku Komisii a jej cieľom bude zabezpečovať väčšiu konzistentnosť pri vypracovávaní a uplatňovaní zahraničnej politiky EÚ; — ďalej sa posilní schopnosť EÚ vyvíjať spoločné štruktúry v oblasti bezpečnostnej a obrannej politiky, okrem iného zaradením ustanovenia o vzájomnej pomoci a podpore v prípade ozbrojeného útoku, v dôsledku čoho budú mať občania väčší pocit bezpečnosti a zároveň sa zabezpečí flexibilnosť potrebná na zohľadňovanie rozdielnych prístupov členských štátov k týmto otázkam; f) objasní sa rozdiel medzi legislatívnymi a vykonávacími nástrojmi a nové vymedzenie delegovaných aktov umožní zjednodušiť a optimalizovať právne predpisy EÚ; g) ruší sa štruktúra pilierov, čo umožní jednotnosť činnosti v rozličných oblastiach pôsobnosti EÚ so zjednodušenými mechanizmami a nástrojmi, hoci osobitá povaha vonkajšej a bezpečnostnej politiky si vyžaduje špecifické postupy v týchto oblastiach; h) činnosť v oblasti slobody, bezpečnosti a spravodlivosti bude mať ambicióznejšie ciele a efektívnejšie postupy, v ktorých sa už nebudú využívať individuálne medzivládne nástroje a postupy, a bude podliehať súdnej kontrole, čo sľubuje hmatateľný pokrok, pokiaľ ide o spravodlivosť, bezpečnosť a otázky prisťahovalectva; i) jasnejšie sú vymedzené ciele a právomoci EÚ v oblastiach klimatických zmien, práv dieťaťa, európskej susedskej politiky, humanitárnej pomoci, energetiky (vrátane odkazu uvedeného v zmluve na solidaritu medzi členskými štátmi v tejto oblasti), kozmického priestoru, výskumu, cestovného ruchu, športu, verejného zdravia a civilnej ochrany; spoločná obchodná politika sa uznáva ako výlučná právomoc EÚ; j) v mnohých iných otázkach bude možné uplatňovať účinnejšie metódy rozhodovania hneď, ako sa prejaví politická vôľa na ich realizáciu; k) rozšíri sa priestor pre flexibilné opatrenia v prípadoch, že všetky členské štáty nie sú ochotné alebo schopné napredovať v určitých politikách súčasne;